**LASĂ-MI DOAR O MÂNGÂIERE**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu iubire, gol de stele,

eu te-am lăsat să mă cuprinzi

și-am rămas cu zile grele,

în cioburi sparte de oglinzi.

Râd și plâng, dar cred în tine,

mi te dai pe jumătate,

doar speranța-mi aparține,

multe vise sfâșiate.

Azi mă trezești în câmp de maci,

îți simt căldura ca și-un foc,

din minți și cuget mă dezbraci,

de-ar sta doar clipele pe loc.

Flămând de tine și de tot,

când leacul pare ca un vis,

îmi ești iubire și-antidot

tu schimbi destinul ce mi-e scris.

Ștergi și lacrimi și durere,

sufletul ți-l dau doar ție,

lasă-mi doar o mângâiere,

să mă mintă pe-o vecie…

Autor, Mihail Janto